**Gândurile unei insomnii neclare**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

într-o cameră mare este un scaun vechi

vântul pătrunde prin geamul spart

de scaunul acesta atârnă o haină uzată

în buzunarele căreia timpul a încremenit

pe o hârtie

la fel de veche precum scaunul pe care

ți-ai uitat haina când ai plecat

la vănătoare de răspunsuri și din neatenție

te-ai împiedicat de un greiere adormit

sau de noaptea bolnavă

ori poate de firele de iarbă

ca niște semne de exclamare inutile

ale unor răspunsuri pe care

nu le vedeai dar erau suficient de acute

ca să se agațe de tine în noaptea

câmd luna a spart geamul

sau poate greierul

ori poate iarba în care ți-ai pierdut

pașii

urma

umbra

vocea

chipul

și am uitat cine erai

cine ai fost

iar vântul a trântit ușa în urma ta

iluzie

ipostază

poezie

adina v.

15.07.2019